Die E-tol-hersieningskommissie wat deur die Gautengse premier ingestel is, en na verwagting sy bevindinge aan die einde van November aan die premier sal oorhandig, het verseker dat die weerstand teen e-tol ’n uitlaatklep gekry het.
Die besware teen tolpaaie, en e-tol in die besonder, is wydlopend, en byna elke dag word nuwe besware geopper. Dit veroorsaak onder meer dat baie mense alternatiewe roetes gebruik, en eintlik paaie voos ry wat nié deur die tolgeld in stand gehou word nie. Nou word dit munisipaliteite se verantwoordelikheid.
Daar is ’n groot onlekkerte oor die reusebedrae wat buiteland toe vloei vir die bedryf van die tolpaaie – ’n ongemak wat al begin het met die groot bedrae wat onder soortgelyke omstandighede weens die Lotto voete uit die land kry.
In die vind van oplossings vir die bestaande e-tol, moet gewaak word dat nie nuwe probleme geskep word nie.